·tarptautinėmis taisyklėmis grindžiamas sujungiamumas – kad žmonės, prekės, paslaugos ir kapitalas galėtų judėti veiksmingai, teisingai ir sklandžiai, reikia taisyklių ir teisės aktų. Tarptautiniu lygmeniu sutarta praktika, taisyklės, konvencijos ir techniniai standartai, kuriuos remia tarptautinės organizacijos ir institucijos, sudaro sąlygas tarpvalstybiniam tinklų ir prekybos sąveikumui. Savo vidaus rinkoje Europos Sąjunga įmonėms užtikrina nediskriminavimą bei vienodas sąlygas ir skatina atvirą ir skaidrią investavimo aplinką, kartu saugodama savo ypatingos svarbos turtą. ES turėtų toliau skatinti atvirus ir skaidrius viešųjų pirkimų procesus, per kuriuos įmonės naudotųsi vienodomis sąlygomis.

·visapusiškas sujungiamumas – sujungiamumą sudaro tinklai ir per juos vykstantys žmonių, prekių, paslaugų ir kapitalo srautai. Tai oro, žemės ar jūrų transporto jungtys. Tai skaitmeniniai tinklai, apimantys judrųjį ir fiksuotąjį ryšius, pagrindinį interneto tinklą ir vietines linijas, kabelius ir palydovus. Tai taip pat energetikos tinklai ir energijos srautai: dujos, įskaitant suskystintas gamtines dujas, elektros tinklai, atsinaujinantieji energijos ištekliai ir efektyvus energijos vartojimas. Reikėtų gerinti šių trijų sektorių sąsajas, kuriomis kartais užtikrinamas novatoriškas ir naujų formų sujungiamumas. Sujungiamumui labai svarbus žmogiškasis aspektas, todėl įgyvendinant bet kokią politiką daug dėmesio turi būti skiriama žmonių interesams ir teisėms;

Pastaruosius dešimtmečius ES skatino vidaus sujungiamumą. Sukūrusi vidaus rinką ES sudarė sąlygas laisvam žmonių, prekių, paslaugų ir kapitalo judėjimui. Visoje ES galiojančios taisyklės – pvz., ES valstybės pagalbos kontrolės ir viešųjų pirkimų taisyklės, – užtikrina sąžiningą ir skaidrią konkurenciją, o Sąjungos politika taip pat užtikrina aplinkos apsaugą, saugą, saugumą ir socialines bei asmens teises. Be to, ES taip pat skatina kurti žiedinę ekonomiką, užtikrinti mažą išmetamą šiltnamio efektą sukeliančių dujų kiekį ir klimato kaitos poveikiui atsparią ateitį, kad būtų galima įgyvendinti darnaus vystymosi tikslus (DVT) ir Paryžiaus klimato susitarime nustatytus tikslus. Šia politika paskatintos investicijos į tarpvalstybinį sujungiamumą, grindžiamą švariu transeuropiniu tinklu (angl. TEN), kuriam taikomi gerai apibrėžti prioritetai ir standartai. Tai naudinga piliečiams, kaip sujungiamumo vartotojams, ir įmonėms, nes jie gali pasitikėti veiksminga visos Europos infrastruktūra, laisva ir sąžininga konkurencija ir remtis bendrais standartais. ES vidaus rinka padidino našumą ir konkurencingumą, todėl iš jos būtų galima semtis idėjų visame pasaulyje.

Todėl Komisija siūlo ES strategijos dėl glaudesnių Europos ir Azijos sąsajų sudedamąsias dalis ir konkrečius politikos pasiūlymus bei iniciatyvas, kuriais būtų galima gerinti Europos ir Azijos jungtis, be kita ko, naudojantis sąveikiais transporto, energetikos ir skaitmeniniais tinklais. Šis komunikatas taip pat yra vienas iš ES dokumentų, skirtų 2018 m. spalio mėn. vyksiančiam 12-ajam Azijos ir Europos susitikimui (ASEM), per kurį bus galima skatinti sujungiamumą ir plėtoti bendradarbiavimą su partneriais Azijoje.

Remiantis kai kuriais skaičiavimais, norint išlaikyti šiandienos augimo spartą ir prisitaikyti prie klimato kaitos, artimiausiais dešimtmečiais Azijai reikės daugiau kaip 1,3 trln. EUR infrastruktūros investicijų per metus. Galima palyginti: apskaičiuota, kad Europos Sąjungoje investuojant į transeuropinį transporto tinklą 2021–2030 m. laikotarpiu prireiks 1,5 trln. EUR. Vis dėlto tai nėra vien investicinis uždavinys. Azija apima įvairius regionus, o juose esančios šalys labai skirtingos, nes taiko skirtingus ekonominius modelius ir yra nevienodai išsivysčiusios. Norint skatinti patekimą į rinką ir tarpvalstybinį prekių, paslaugų, kapitalo ir žmonių judėjimą, reikia nuoseklių ir suderintų taisyklių, standartų arba praktikos. Siekiant ilgainiui užtikrinti tvarias sujungiamumo investicijas, reikia aukštų aplinkos ir socialinių standartų, tinkamo planavimo ir išsamios gyvavimo ciklo sąnaudų ir naudos analizės. Kad būtų galima išvengti įsiskolinimo rizikos, reikia užtikrinti infrastruktūros projektų fiskalinį ir finansų tvarumą.

·pirma, padės užtikrinti veiksmingas jungtis ir tinklus tarp Europos ir Azijos, kurdama prioritetinius transporto koridorius, skaitmeninius ryšius ir bendradarbiaudama energetikos srityje žmonių ir atitinkamų šalių ekonomikos labui;

·antra, užmegs sujungiamumo partnerystes, grindžiamas bendrai sutartomis taisyklėmis ir standartais, kuriais sudaromos sąlygos geresniam prekių, žmonių, kapitalo ir paslaugų valdymui;

·trečia, padės mažinti didelį investicijų trūkumą, gerindama išteklių sutelkimą, didindama ES finansinių išteklių poveikį ir stiprindama tarptautines partnerystes.

3.Veiksmingų Europos ir Azijos jungčių kūrimas

Siekdama toliau didinti esamų ir būsimų jungčių veiksmingumą, Sąjunga kartu su savo partneriais turėtų spręsti Europos ir Azijos transporto, energetikos ir skaitmeninių ryšių klausimus, kartu atsižvelgdama į didelį poveikį sujungiamumui darančius sparčius technologinius pokyčius. Spręsdami Europos ir Azijos fizinių jungčių klausimus, ES ir jos partneriai taip pat turėtų skatinti studentų, akademikų ir mokslininkų sujungiamumą ir judumą.

3.1.Transportas

Partnerius iš Azijos ir Sąjungą sieja bendras interesas plėtoti veiksmingus, ekonomiškai perspektyvius ir aplinkos atžvilgiu tvarius prekybos maršrutus ir koridorius tarp Europos ir Azijos. Pagal vertę šiandien 70 proc. prekybos vyksta jūromis, daugiau kaip 25 proc. – oru, o geležinkeliai tebėra palyginti nereikšmingi. Augimo galimybės visuose sektoriuose yra didelės.

ES kartu su savo kaimyninėmis šalimis ir partneriais Azijoje turėtų gerinti transporto jungtis. ES turėtų stengtis sujungti gerai išplėtotą transeuropinį transporto tinklą (angl. TEN-T) su Azijoje veikiančiais tinklais. TEN-T apima aiškius prioritetus ir standartus, kuriais siekiama skatinti tarpvalstybinį ir sąveikų daugiarūšį transportą, t. y. geležinkelių, jūrų ir vidaus vandenų kelių derinį. Siekdama šio tikslo, ES prireikus galėtų siūlyti techninę pagalbą, siekdama padėti savo partneriams planuoti transporto sistemas, užtikrinti jų tarpusavio sujungiamumą ir prireikus padėti finansuoti infrastruktūrą (žr. 4 dalį). Naujais sujungiamumo lygių vertinimo metodais, pvz., taikant sujungiamumo indeksus, bus lengviau nustatyti spragas ir galimybes. ES taip pat turėtų padėti gerinti transporto jungčių su Azija saugumą.

Sujungiamumas ir saugumas Pasaulis vis labiau priklauso nuo sudėtingų duomenų tinklų ir perdavimo, energijos jungčių, tiksliai suplanuotų vertės grandinių ir žmonių judumo. Norint suvaldyti šiuos srautus, reikia surasti tinkamą pusiausvyrą tarp, viena vertus, jų lengvinimo ir, kita vertus, jų saugos bei saugumo užtikrinimo. Hibridinių grėsmių ir terorizmo laikais svarbu užtikrinti srautų saugumą. Galimybės naudotis prekybos maršrutais vis dar priklauso nuo politinės ir saugumo aplinkos tinkamumo ir nuo to, kaip sprendžiami sunkumai, pvz., susiję su tarpvalstybiniu organizuotu nusikalstamumu, bet kokia kontrabanda ir neteisėta prekyba, kibernetiniu saugumu ir išpuoliais prieš energetinį bei transporto saugumą. Šių sunkumų neįmanoma įveikti vien šalių arba subjektų vidaus arba išorės politika. ES kartu su šalimis partnerėmis turėtų stengtis pagerinti transporto jungčių su Azija saugą ir saugumą, pirmiausia – kibernetinio saugumo srityje.

·Oro transportas

ES aviacijos susitarimais su trečiosiomis šalimis kuriamos naujos ekonominės galimybės, nes atveriamos rinkos ir skatinamos investavimo galimybės. Siekdama sudaryti sąlygas augti oro transporto sektoriui Europos Sąjungos ir šalių partnerių piliečių bei įmonių labui, ES šiuo metu derasi dėl aviacijos susitarimų su keliomis savo kaimyninėmis ir Azijos šalimis. Dėl jų derėdamasi ES taip pat atsižvelgia į aviacijos poveikį aplinkai ir klimatui, ypač į aviacijos išmetamųjų teršalų problemą. Europos Sąjunga Europoje, Azijoje ir kituose regionuose toliau rems būtiną ilgalaikį oro transporto priklausomybės nuo iškastinio kuro mažinimą, be kita ko, skatindama veiksmingai įgyvendinti tarptautinius susitarimus ir imdamasi tikslingos gebėjimų stiprinimo veiklos šalyse partnerėse.

·Jūrų transportas

Rengdama visos ES politikos priemones ir prisidėdama, be kita ko, prie Tarptautinės jūrų organizacijos (angl. IMO) aplinkosaugos pastangų, ES remia švarią ir tvarią laivybą. Įgyvendindama savo transporto priklausomybės nuo iškastinio kuro mažinimo strategiją, Komisija toliau skatins Europos ir Azijos uostuose naudoti alternatyviuosius degalus. Toliau bendradarbiaudama su trečiosiomis šalimis Azijoje pagal atitinkamus jūrų transporto susitarimus, ji padės reguliuoti ir lengvinti jūrų eismą. Kad būtų galima sparčiau tvarkyti muitinės formalumus, ji turėtų skatinti savo iniciatyvas skaitmeninti ir paprastinti administracinius formalumus Azijos uostuose. ES taip pat turėtų skatinti plačiau patvirtinti Roterdamo taisykles; jos palengvintų elektroninių dokumentų naudojimą laivybos srityje. Siekdama didinti jūrų saugumą, ES turėtų pasiūlyti papildomų priemonių ir toliau remti tarptautines pastangas, be kita ko, dalyvaudama IMO veikloje. ES turėtų toliau plėtoti tarpininkės vaidmenį Juodosios jūros baseine.

·Sausumos transportas

Geležinkelių transporto sektoriuje ES kartu su savo partneriais turėtų stengtis didinti geležinkelių jungčių konkurencingumą, trumpindama tranzito trukmę ir didindama apkrovos rodiklius. ES išplėtė transeuropinį transporto tinklą (TEN-T) į Vakarų Balkanus ir neseniai sutarė dėl TEN-T plėtimo su šešiomis Rytų partnerystės šalimis (Armėnija, Azerbaidžanu, Baltarusija, Gruzija, Moldova ir Ukraina). Ateityje svarbus vaidmuo galėtų tekti tiek geležinkelių jungtims tarp Šiaurės ir Pietų, tiek tarp Rytų ir Vakarų. Ypač smarkai išaugo geležinkelių jungties tarp ES ir Kinijos svarba. Reikėtų išspręsti šios geležinkelių jungties ilgalaikio ekonominio perspektyvumo ir konkurencinio neutralumo klausimus. ES remia Jungtinių Tautų Europos ekonomikos komisijos (angl. UNECE) suvienodintos geležinkelių teisės iniciatyvą, kuria siekiama suvienodinti teisinę prekių vežimo geležinkeliais per Eurazijos žemyną sistemą. ES kartu su atitinkamomis geležinkelių transporto organizacijomis stengsis išplėsti ES techninių specifikacijų ir saugos valdymo sistemų taikymą. Europos ir Azijos sujungiamumo atžvilgiu kelių transportas paprastai tinkamas vežant vidutinio nuotolio atstumais (pvz., į Vidurinę Aziją), o kaip antrinis transporto tinklas – derinant jį su kitų rūšių transportu. Be to, svarbu užtikrinti tinkamas socialines sąlygas šio sektoriaus darbuotojams ir sąžiningą kelių transporto įmonių konkurenciją. Bendradarbiaudama su Azijos šalimis ES turėtų daug dėmesio skirti kelių saugumo skatinimui, dalydamasi geriausia patirtimi ir tinkamiausiais sprendimais mažinti žuvusiųjų ir sužeistųjų keliuose skaičių. ES taip pat padės skatinti keitimąsi muitinių informacija ir plėtoti bendradarbiavimą tranzito klausimais tiek dvišaliu lygmeniu, tiek dalyvaudama Pasaulio muitinių organizacijos (PMO) veikloje.

3.2.Skaitmeninis sujungiamumas

Siekiant remti skaitmeninę ekonomiką, labai svarbios yra didelio pralaidumo tinklų jungtys. Kuriant pagrindinių tinklų jungtis su Azijos ir kitomis trečiosiomis šalimis bus padedama užtikrinti visapusiškai junglų tinklą ir reikiamą dažnių juostos plotį bei kitus šios vis svarbesnės infrastruktūros kokybės kriterijus. Įsitikinta tuo, kad universali ir įperkama prieiga prie interneto sudaro sąlygas socialiniam ir ekonominiam vystymuisi.

Palaikydama santykius su Azijos šalimis ES turėtų skatinti taikią, saugią ir atvirą IRT aplinką, kurioje būtų atsižvelgiama į kibernetinius pavojus ir saugomos žmogaus teisės bei laisvės internete, taip pat asmens duomenys. Norint remti privačiąsias ir viešąsias investicijas į skaitmeninę infrastruktūrą, taip pat politiką ir paskatas šalinti skaitmeninę atskirtį, pirmiausia – atokiuose regionuose arba žemyninėse šalyse, reikia darnaus reguliavimo požiūrio. Šiuo tikslu Sąjunga prireikus Azijoje toliau įgyvendins savo strategiją Skaitmeninimas vystymosi labui, o ją įgyvendindama propaguos skaitmenines technologijas ir paslaugas, kuriomis skatinamas socialinis ir ekonominis vystymasis.